ประธานสภาผู้แทนราษฎร มั่นใจ สถานการณ์โควิด-19 ไม่ส่งผลต่อการพิจารณากฎหมายสำคัญ
นายชวน หลีกภัย ประธานสภาผู้แทนราษฎร กล่าวถึงการบรรจุญัตติร่างแก้ไขรัฐธรรมนูญของพรรคพลังประชารัฐ เข้าสู่ระเบียบวาระการประชุมของรัฐสภา ว่า ต้องรอเปิดประชุมสภาสมัยสามัญในวันที่ 22 พฤษภาคมนี้ก่อน จากนั้นจะใช้เวลา 15 วันพิจารณาเพื่อบรรจุญัตติดังกล่าว แต่จะประชุมเมื่อใดนั้น ต้องรอพิจารณาอีกครั้ง เช่นเดียวกับการพิจารณาร่างพระราชบัญญัติว่าด้วยการออกเสียงประชามติ หากรัฐสภามีความพร้อมก็สามารถพิจารณาต่อในวาระที่ 2 ได้ทันที ส่วนการพิจารณาร่างพระราชบัญญัติงบประมาณรายจ่ายประจำปีงบประมาณ 2565 วาระแรกนั้น ยังไม่ได้กำหนดวันและระยะเวลาในการพิจารณา แต่ได้ขอความร่วมมือให้คณะรัฐมนตรี เร่งส่งร่างงบประมาณดังกล่าวมายังสภาล่วงหน้า เพื่อให้ ส.ส.ได้ศึกษารายละเอียดก่อน และเพื่อให้ทันตามกรอบที่สำนักงบประมาณกำหนด ขณะนี้ได้ช่วยพิจารณาติดตามดูเรื่องการใช้จ่ายงบประมาณของรัฐบาล ที่มีข้อเสนอไปยังสำนักงบประมาณ ซึ่งงบส่วนใดที่ไม่มีความจำเป็น เช่น งบดูงาน งบไปต่างประเทศ ก็ให้จัดสรรไปที่หน่วยงานที่มีความจำเป็น โดยไม่ต้องรอการแปรญัตติในชั้นกรรมาธิการของสภา มั่นใจว่า สถานการณ์ COVID-19 จะไม่กระทบต่อการพิจารณากฎหมายสำคัญ รวมถึงร่างงบประมาณรายจ่ายประจำปี เนื่องจาก ส.ส.ยังคงต้องทำหน้าที่ต่อไปนายชวน ยังกล่าวถึงมาตรการป้องกัน COVID-19 ภายในรัฐสภา หลังพ้นวันหยุดยาวช่วงสงกรานต์ ว่ายังคงเน้นย้ำมาตรการป้องกันอย่างเข้มงวดและให้ข้าราชการส่วนหนึ่งปฏิบัติหน้าที่อยู่ที่บ้าน ส่วนการจัดฉีดวัคซีนให้ ส.ส. นั้น เห็นว่าขณะนี้วัคซีน COVID-19 ยังคงมีไม่เพียงพอ จึงได้หารือกับมนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เกี่ยวกับการฉีดวัคซีนให้กับ ส.ส. ซึ่งได้รับคำชี้แจงว่าภายในสัปดาห์นี้บุคลากรทางการแพทย์ที่มีความเสี่ยงสูงกว่า ส.ส. น่าจะได้รับการฉีดวัคซีนจนครบถ้วน จากนั้นก็จะกระจายไปกลุ่มเสี่ยงอื่นๆ ซึ่งส่วนตัวยังไม่ได้ฉีดวัคซีนเช่นกัน เนื่องจากต้องการรอให้บุคลากรทางการแพทย์ได้ฉีดจนครบถ้วนก่อน